DECIZIA CONSILIULUI
din 19 noiembrie 2007
privind numirea coordonatorului special al Pactului de Stabilitate pentru Europa de Sud-Est
(2007/755/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1080/2000 al Consiliului din 22 mai 2000 privind sprijinul acordat Misiunii Interimare a Organizației Națiunilor Unite pentru Kosovo (MINUK), Oficiului Înaltului Reprezentant în Bosnia și Herțegovina (OHR) și Pactului de Stabilitate pentru Europa de Sud-Est (PS) (1), în special articolul 1a,
având în vedere propunerea Comisiei,
întrucât:
(1)
La 10 iunie 1999, miniștrii afacerilor externe din statele membre ale Uniunii Europene și Comisia Europeană, împreună cu ceilalți participanți la Pactul de Stabilitate pentru Europa de Sud-Est, au convenit să instituie un Pact de Stabilitate pentru Europa de Sud-Est, denumit în continuare „Pactul de Stabilitate”.
(2)
Articolul 1a din Regulamentul (CE) nr. 1080/2000 prevede numirea anuală a coordonatorului special al Pactului de Stabilitate.
(3)
Este necesar să se stabilească, în același timp cu procedura numirii, un mandat al coordonatorului special. Mandatul stabilit prin Decizia 2006/921/CE a Consiliului din 11 decembrie 2006 privind numirea coordonatorului special al Pactului de Stabilitate pentru Europa de Sud-Est (2), pentru anul 2006, este adecvat. Ca urmare a concluziilor Mesei regionale a Pactului de Stabilitate, care a avut loc la Zagreb la 10 mai 2007, a reuniunilor de miniștri și a summit-ului privind Procesul de Cooperare în Europa de Sud-Est (SEECP), care au avut loc la Zagreb la 10 și 11 mai 2007, precum și ca urmare a concluziilor Consiliului din luna mai 2007, prin care se face apel la coordonatorul special al Pactului de Stabilitate, la noul secretar general și la președinția bulgară în exercițiu a SEECP să asigure un transfer fără dificultăți și la termen de la Pactul de Stabilitate la noile structuri, acest mandat pune accentul în mod special pe cerințele tranziției către responsabilitatea regională și pe necesitatea de a asigura un transfer fără dificultăți și la termen către secretarul general al Consiliului de cooperare regională (CCR) până la încheierea mandatului.
(4)
Este necesar să se stabilească responsabilități clare și orientări în materie de coordonare și raportare,
DECIDE:
Articolul 1
Dr. Erhard BUSEK este numit prin prezenta decizie coordonator special al Pactului de Stabilitate pentru Europa de Sud-Est.
Articolul 2
Coordonatorul special îndeplinește funcțiile prevăzute la punctul 13 din Pactul de Stabilitate din 10 iunie 1999.
Articolul 3
În scopul atingerii obiectivului menționat la articolul 2, mandatul coordonatorului special este:
(a)
de a promova realizarea obiectivelor pactului în diferitele țări în care pactul se dovedește a avea o valoare adăugată și între acestea;
(b)
de a prezida Masa regională pentru Europa de Sud-Est;
(c)
de a menține legături strânse cu toți participanții și cu statele, organizațiile și instituțiile care contribuie la Pactul de Stabilitate, precum și cu inițiativele și organizațiile regionale relevante, cu scopul de a favoriza cooperarea regională și de a consolida responsabilitatea regională;
(d)
de a coopera îndeaproape cu toate instituțiile Uniunii Europene și cu statele membre ale acesteia, cu scopul de a promova rolul Uniunii Europene în cadrul pactului în conformitate cu punctele 18, 19 și 20 din Pactul de Stabilitate și de a garanta complementaritatea activității Pactului de Stabilitate cu procesul de stabilizare și de asociere;
(e)
de a se reuni periodic și în mod colectiv, după caz, cu președinții meselor de lucru pentru a asigura coordonarea strategică generală și de a funcționa ca secretariat al Mesei regionale pentru Europa de Sud-Est și al instrumentelor acesteia;
(f)
de a acționa pe baza unei liste de acțiuni prioritare, convenite în avans și în urma consultării cu participanții la Pactul de Stabilitate, care urmează a fi puse în aplicare prin intermediul Pactului de Stabilitate în prima jumătate a anului 2008, precum și de a adapta metodele de lucru și structurile Pactului de Stabilitate la cerințele tranziției către responsabilitatea regională, asigurând consecvența și utilizarea eficientă a resurselor;
(g)
de a facilita punerea în aplicare a tranziției către responsabilitatea regională în conformitate cu concluziile Mesei regionale din 30 mai 2006 și, în acest scop, de a colabora îndeaproape cu Procesul de Cooperare în Europa de Sud-Est, cu Consiliul de cooperare regională și cu Secretariatul general al acestuia; se va acorda o atenție specială instituirii Consiliului de cooperare regională și secretariatului acestuia; se va pune accentul în mod deosebit pe raționalizarea diferitelor grupuri operative și inițiative ale Pactului de Stabilitate;
(h)
de a asigura un transfer fără dificultăți și la termen către Secretariatul General al Consiliului de cooperare regională și încheierea ultimelor operațiuni administrative ale Pactului de Stabilitate.
Articolul 4
Coordonatorul special încheie un acord de finanțare cu Comisia.
Articolul 5
Activitățile coordonatorului special sunt coordonate cu cele ale Secretarului General al Consiliului/Înaltului Reprezentant pentru PESC, ale președinției Consiliului și ale Comisiei, în special în cadrul Comitetului consultativ informal. Pe teren, se menține o strânsă legătură cu președinția Consiliului, cu Comisia, cu șefii misiunilor statelor membre, cu reprezentanții speciali ai Uniunii Europene, precum și cu Oficiul Înaltului Reprezentant în Bosnia și Herțegovina și Misiunea ONU de Administrare Civilă în Kosovo.
Articolul 6
Coordonatorul special raportează, după caz, Consiliului și Comisiei. Totodată, acesta continuă să informeze periodic Parlamentul European cu privire la activitățile sale.
Articolul 7
Prezenta decizie produce efecte din ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2008 la 30 iunie 2008.
Adoptată la Bruxelles, 19 noiembrie 2007.